Document ID: 32010R0220

РЕГЛАМЕНТ (ЕС) № 220/2010 НА КОМИСИЯТА
от 16 март 2010 година
за приемане на програмата от ad hoc модули за 2013 г.-2015 г. за извадковото изследване на работната сила, предвидено в Регламент (ЕО) № 577/98 на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Съгласно Регламент (ЕО) № 577/98 е необходимо да се определят елементите на програмата от ad hoc модули за 2013 г.-2015 г.
(2)
Нужни са допълнителни източници (2) за определени сектори с висок риск от трудови злополуки или професионални заболявания и други свързани с работата здравословни проблеми, но които обикновено или не са обхванати, или не са обхванати в пълна степен от националните системи за социална сигурност, например „Рибно стопанство“ (разделение 03 на NACE rev. 2), „Добивна промишленост“ (раздел В на NACE rev. 2) или „Хуманно здравеопазване и социална работа“ (раздел Q на NACE rev. 2).
(3)
Нов ad hoc модул за трудовите злополуки и свързаните с работата здравословни проблеми ще осигури значителна добавена стойност за информацията, която се получава от европейската статистика за трудовите злополуки (ESAW) и европейската статистика за професионалните заболявания (EODS), а именно като даде възможност както да се свържат пряко данните за злополуките и професионалните заболявания с положението на лицата на пазара на труда, така и да се получава информация за нови рискове (например свързаните с работата здравословни проблеми, които не са признати за професионални заболявания в националните законодателства).
(4)
Европейската стратегия по заетостта в пълна степен отчита необходимостта от вземане под внимание на свързаните със заетостта аспекти на имиграцията и, по-специално, необходимостта от подобрение на положението на мигрантите на пазара на труда. В насоките по заетостта, приети с Решение 2008/618/ЕО на Съвета (3), които са неделима част от цялостния пакет от насоки за насърчаване на растежа и заетостта в Европа като част от подновената Лисабонска стратегия, се призовава да се обърне специално внимание на въпроса за значителното намаляване на разликите по отношение на заетостта между лицата в неравностойно положение и останалите лица, включително между граждани на трети държави и граждани на ЕС. В тези насоки ясно е формулирано, че аспектите, свързани с борбата срещу дискриминацията и с интеграцията на имигрантите, са от основно значение и се призовава към целесъобразно управление на икономическата миграция, за да се отговори по-добре на потребностите на пазара на труда. От изключително значение са подходящите данни за наблюдението на тези аспекти, тъй като необходимостта от работници мигранти ще продължава да нараства през идните години особено предвид застаряването на работната сила на ЕС и прогнозирания недостиг на кадри.
(5)
В контекста на обсъждането на гъвкавата сигурност, което е в ход, и предвид изразената необходимост от по-добра приспособимост на предприятията и работниците в Европа - ключов аспект, подчертан в Европейската стратегия по заетостта и насоките по заетостта - е необходимо да се разполага с данни от широкообхватно изследване в европейски мащаб на степента, в която се прилагат различните форми на новите практики, свързани с организацията на работата и работното време, и на мнението на работниците по тези въпроси.
(6)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приема се програмата от ad hoc модули за извадковото изследване на работната сила за 2013 г.-2015 г., така както е установена в приложението.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 март 2010 година.

Labels: 0
9
19